## La Generalitat lamenta el tancament de Marie Claire i estudiarà un pla de recol·locació per als treballadors afectats

*** El Govern Valencià treballarà activament perquè troben noves oportunitats laborals com més prompte millor
* La Conselleria d’Indústria explica que a l’empresa se li han oferit tota mena de facilitats per a reactivar la seua activitat
* El Consell s’ha trobat la companyia en una situació crítica, i recorda que el 90 % dels acomiadaments es van executar en l’etapa del Botànic**

El Govern Valencià ha lamentat la decisió de l’empresa For Men de comunicar, este dilluns, la seua decisió de resoldre la compravenda de Marie Claire, la qual cosa implica el tancament definitiu de la planta de producció de la firma a Vilafranca. La Generalitat ha manifestat el seu suport total als treballadors de la companyia i ha anunciat que estudiarà un pla de recol·locació per als afectats per esta decisió.

L’Administració autonòmica ha recordat que, des que l’operació va ser autoritzada pel jutjat, el Govern Valencià ha facilitat tots els passos que podrien haver garantit tant la continuïtat de la companyia com el compliment dels seus compromisos financers. En este sentit, cal recordar que la Generalitat no va presentar al·legacions a la proposta d’adjudicació, per tal que seguira el seu curs tal com reclamaven els sindicats.

Malgrat això, el comprador no ha complit cap dels seus compromisos, motiu pel qual la Generalitat, mitjançant l’Institut Valencià de Finances (IVF), ja va presentar el desembre passat un requeriment al jutjat per a sol·licitar explicacions.

Així mateix, des de la Conselleria d’Innovació, Indústria, Comerç i Turisme han manifestat que el Govern Valencià ha mantingut diverses reunions amb la companyia en els últims mesos per a oferir-li tota mena de facilitats a l’hora de tornar a posar en marxa la producció de la factoria, a més d’oferir-li la possibilitat de concórrer a determinades línies d’ajudes obertes a empreses en situacions similars.

L’actual Consell s’ha trobat Marie Claire en una situació crítica i ha recordat que el gros dels acomiadaments (648 de 720, el 90 %) es van executar en la legislatura anterior, quan governava el Botànic, mentres s’injectaven 24 milions d’euros de diners públics sense un pla de viabilitat sòlid, cosa que, finalment, va portar a la dràstica reducció de la plantilla i a la situació actual.

El Govern Valencià ha reiterat que el compromís ara és treballar activament en la recol·locació dels 72 treballadors que previsiblement es quedaran sense ocupació i assegurar que estos puguen trobar noves oportunitats laborals com més prompte millor.

En este sentit, des de Labora s’estudiaran totes les opcions possibles per a oferir a les persones que vagen a vore’s afectades pel tancament d’esta planta oportunitats que els permeten ingressar en el mercat de treball com més prompte millor, perquè Labora és la millor opció per a trobar oportunitats laborals mitjançant l’orientació, la formació i les ajudes a l’ocupació.

Fecha: 17/02/2025